Update: 1:51PM ENA gauna e cicivaka kina na polo o Sireli Bobo e na Churchill park mai Lautoka e na sota kei Toga, e dua na ka e tiko e na nona vakasama oya me na tekia e dua nai sausau vou.
Nai matai ni ka me na qito vinaka sara ni oti na nodratou vakaraitaka ena tabana ni tukutuku na timi ni Toga ni ratou na vakarautaki Bobo vinaka.
Ni mai cava na qito e a vakaraitaki ni o koya na dauqito qase duadua me qitotaki Viti ka ni sa yabaki 38. Ia, e vakaraitaka na dauqito qo ni Nawairuku mai Ra ni yabaki e sega sara ni dua na ka vua e na nona rawa ni tabaka e rua na sikoa ka veivuke kina vei Viti e na kai 45 ka 17 o Toga.
Nai matai ni nona sikoa a tekivu saraga mai e na nodratou laini ni sikoa enai ka 32 ni miniti e na nodratou vukica na timi ni Viti na veicumu ka kovei kina na polo, e na nona a cakava e dua na kabakoro o Nikola Matawalu.
O Bobo e a vakaraitaka na totolo e tiko vua e na nona tabaka tale e dua na sikoa e na 42 na miniti ka ra marau vakalevu sara kina o ira na dauveitokoni vei Viti.
E vakaraitaka o John McKee na dauniveivakatavulici ni timi ni Viti ni o Bobo e dua na dau qito kalasi ni vuravura ka rawa ni veisautaka na qito. E tomana o McKee ni dua dina na qito vinaka e cakava o Viti ena nodratou dau kabakoro ka ratou sa bau tiko vinaka tale ga kina na yatu e muri ka keitou vakayagataka vinaka na gauna e rawa ni keitou vakayaco ka kina.
Ena i karua ni nona qito e na i tutu vaka dauniveivakatavulici o McKee e vakaraitaka ni dodonu me na vakarau vakavinaka e na sota kei Samoa e na Vakarauwai qo e Suva. E kaya ni dodonu me ratou cakacaka vakaukauwa e na so na yasana bibi, e tomana ni sa tiko vinaka na nodratou tataqomaki ia e tadola tale vakalailai e na karu ani veimama.
E kaya ni ratou na vakarau ka cakacaka vata e na kena vakarautaki o Samoa.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn